Hermes

**Hermes** ili **Hermo** (grč. **Ἑρμῆς**, *Hermễs*) bio je jedan od dvanaest Olimpijaca,  starogrčki glasnik bogova, zaštitnik putnika, lopova, pastira, pjesnika, atletičara i trgovaca. Hermesov pandan u rimskoj mitologiji je Merkur. Roditelji Hermesa su Zeus i Maja.

## Etimologija 
Za Hermesovo grčko ime mislilo se da dolazi od grčke riječi ἕρμα, *herma* koja označava kamen; kvadratni ili pravougli stub sa Hermesovom glavom na vrhu, a muškim genitalijama na dnu. Međutim, vjerovatnije je da je obrnuto, da je imenovanje stubova došlo od njegovog imena. Od njegovog imena izvedene su riječi *hermetičan* koja označava nešto zatvoreno, budući da bi on, kao glasnik bogova, premostio komunikacijski jaz između bogova i ljudi. Na grčkom je *hermaion* označavalo sretan pronalazak.

## Karakteristike 
Hermesovi simboli su pijevac i kornjača, a može ga se prepoznati po putničkoj kapi (*petasus*), torbi, krilatim sandalama (*talaria*) i glasničkom štapu - grč. *kerykeion* s astrološkim simbolom bika ili štap kaducej sa zmijama. Nosio je odjeću putnika, radnika ili pastira.

Ovidije daje kratak opis u svojim *Metamorfozama*:
Odmah na glavu klobuk i krila na noge ovaj
Metne, a u ruku jaku uspavljivu šibljiku uzme;
Jupiter-boga sin učinivši sve to iz dvora
Očinih na zemlju skoči i onda skine sa glave
Klobuk i ostavi krila te šibljiku samo zadrži,
Kojom koze ko pastir po zahodnim poljima goni

Hermes je glasnik koji prenosi ljudima poruke bogova, najbrži je od svih bogova i odan svom ocu Zeusu. Izumio je vatru i pritom se može usporediti sa Prometejem koji je vatru donio ljudima. Također je izumio liru i sirinks koje je potom razmijenio s Apolonom. Izmislio je i mnoge vrste utrka i boksački sport te je bio zaštitnik atletičara. Hermes je bio i pratilac mrtvih u Had. Često su ga prikazivali kao jedinog boga koji može ulaziti i izlaziti u Had bez ograničenja, uz samog Hada i Perzefonu. Isprva je Hermes bio falusni bog.

### Epiteti 
* *Acacesius* (akakijski)
* *Argeiphontes* (ubica Arga, diva)
* *Charidotes* (koji daje šarm)
* *Criophorus* (ovnonosac)
* *Cyllenius* (rođen na Kileni)
* *Diaktoros* (glasnik)
* *Dolios* (projektant)
* *Enagonios* (vezan uz igre, olimpijske)
* *Enodios* (na cesti)
* *Epimelius* (čuvar jata)
* *Eriounios* (srećonoša)
* *Psychopompos* (pratilac mrtvih)

## Rođenje 
Hermesa je rodila nimfa Maja na brdu Kileni u Arkadiji. Maja je Plejada, Atlantova kćerka. U Homerskim himnama opisano je rađanje Hermesa. Njegovu majku tajno je oplodio Zeus te je ona zamotala dijete u povoje, ali je ono pobjeglo dok je spavala. Hermes je otišao u Tesaliju gdje je Apolon držao svoju stoku, ukrao mu je goveda i odnio ih u jednu pećinu u šumi blizu Pila, prekrivši tragove. U pećini je pronašao kornjaču koju je ubio, uzeo joj oklop i u njega smjestio kravlja crijeva i tako napravio prvu liru. Apolon se požalio njegovoj majci da mu je Hermes ukrao stoku, ali se Hermes već vratio u svoje povoje te Maja nije vjerovala Apolonovim riječima. Zeus se umiješao i složio s Apolonom tvrdivši da je vidio sve događaje. Hermes je zatim počeo svirati na svojoj novoj liri, a Apolon se zaljubio u taj instrument te mu je ponudio stoku u zamjenu za liru. Apolon je tada postao umjetnik na liri, a Hermes je kasnije izumio još jedan instrument, sirinks. Poslije je Apolon u zamjenu za sirinks Hermesu dao kaducej. Zbog ovog je događaja Hermes zaštitnik lopova.

## Hermesova djeca 
* Abder, Heraklov ljubavnik
* Autolik, princ lopova, Odisejev pradjed
* Eros (Kupid, Kupidon), s Afroditom
* Hermafrodit, s Afroditom
* Pan, s nimfom Driopom
* Prijap, s Afroditom, falusni bog
* Tiha ili Fortuna, s Afroditom, božica sreće

## Priče 
### Hermes i Arg 
[mini|lijevo|Peter Paul Rubens: Merkur i [Arg (mitologija)|Arg]]
*Argeiphontes*, Hermesov epitet koji označava Argovog ubicu, pridan mu je pošto je ubio diva Arga s mnoštvom očiju koji je pazio na nimfu Iju, Zeusovu ljubavnicu, u Herinu svetištu u gradu Argu. Hermes je, na Zeusovu zapovijed, uspavao Arga, a potom iskoristio čaroliju da mu zatvori sve oči, a potom mu je odsjekao glavu. Njegove oči zatim su postavljene u paunov rep, a paun je postao Herin simbol. Kasnije je Hera nastavila goniti Iju poslavši na nju (bila je u obličju junice) obada da je progoni po svijetu i da joj smeta. Ija je naposljetku stigla do Egipta gdje je štovana kao božica.

### Hermes i Perzej 
Hermes je pomogao Perzeju da ubije gorgonsku Meduzu tako što mu je posudio svoje krilate sandale i Zeusov srp. Također mu je dao kacigu nevidljivosti i rekao mu da je koristi da ga Meduzine besmrtne sestre ne bi mogle vidjeti.
mini|lijevo|250px|Artus Quellinus: Merkur, sa krilatom kacigom i sandalama

### Hermes i Prometej 
Eshil je u svom *Okovanom Prometeju* napisao da je Zeus poslao Hermesa da se suoči s Titanom Prometejem zbog proročanstva da će Zeusa neko svrgnuti sa prijestolja. Hermes je grdio Prometeja da je nerazuman, ali mu ovaj ipak nije odao detalje proročanstva.

### *Ilijada* i *Odiseja* 
U Homerovim djelima *Ilijada* i *Odiseja*, Hermes je pomogao kralju Prijamu od Troje da se ušulja u ahejsko uporište i suoči s Ahilejem te da ga uvjeri da mu vrati Hektorovo tijelo. U *Odiseji* je poslan da bi Kalipsi izrazio želju bogova da pusti Odiseja s ostrva. U desetom pjevanju, Odiseju daje biljku koja će ga štititi od Kirke.

### Ljubav 
Hermes se zaljubio u Herzu, jednu od tri sestre koje su služile Atini. Njena ljubomorna sestra Aglaura htjela je spriječiti tu ljubav pa ju je Hermes pretvorio u kamen. Sin Hermesa i Herze zvao se Kefal. Imao je još jednog sina, Keriksa, najvjerovatnije sa trećom sestrom - Pandrozom ili sa samom Herzom. Sa Aglaurom je imao Eumolpa.

### Ostalo 
Hermes ima još neka pojavljivanja u mitologiji:
* pomogao je Orfeju da vrati Euridiku iz Hada
* zaštitio je Dionisa od ljubomorne Here, nakon šta je ona ubila Dionisovu majku Semelu koja je začela to dijete sa Zeusom
* pretvorio je Minjade u šišmiše
* od Trija je naučio proricanje i vračanje
* odveo je Pandoru smrtnicima i usadio joj snažnu znatiželju.

## Vanjski linkovi
## Reference 
* Hermes u grčkoj mitologiji

Kategorija:Olimpski bogovi